बेंगलुरू: ऑस्ट्रेलिया के पूर्व दिग्गज विकेटकीपर एडम गिलक्रिस्ट ने हाल ही में इंग्लैंड के खिलाफ टेस्ट डेब्यू करने वाले ऋषभ पंत की तारीफ की है। गिलक्रिस्ट ने कहा है कि उन्हें अंतरराष्ट्रीय क्रिकेट में पहचान बनाने में अभी वक्त लगेगा। गिलक्रिस्ट ने कहा कि धोनी की जगह टीम इंडिया में जगह ले पाना आसान काम नहीं है। उन्होंने इस बात पर भी जोर दिया कि पंत जैसे युवा खिलाड़ी को लंबे समय तक मौका दिए बगैर इस समस्या का समाधान नहीं होगा। लंबे समय तक विश्वास जताने पर ही वो अपना सर्वश्रेष्ठ प्रदर्शन कर सकेंगे।
साल 2017 में टीम इंडिया के लिए अंतरराष्ट्रीय टी-20 में डेब्यू करने के बाद पंत को इंग्लैंड के खिलाफ नॉटिंघम टेस्ट में टेस्ट डेब्यू करने का मौका मिला। पंत घरेलू क्रिकेट में पिछले कुछ सीजन से शानदार प्रदर्शन कर लगातार टीम इंडिया के एंट्री के लिए दस्तक दे रहे थे। ऐसे में उन्हें एमएस धोनी के उत्तराधिकारी के रूप में भी देखा जाने लगा। जिन्होंने साल 2014 में टेस्ट क्रिकेट को अलविदा कह दिया।
आईपीएल के रास्ते टेस्ट टीम में मिली जगह
गिलक्रिस्ट ने रविवार को बेंगलुरू में आयोजित एक कार्यक्रम के दौरान कहा कि पंत एक अच्छे खिलाड़ी हैं। जिस अंदाज में वो विकेटकीपिंग और बल्लेबाजी करते हैं उनके खेल का अंदाज क्विंटन डि कॉक जैसा है। हमने देखा है कि कई बेहतरीन खिलाड़ी आईपीएल के रास्ते राष्ट्रीय टीमों में जगह बनाने में सफल हुए हैं। पंत भी उसी रास्ते से होकर राष्ट्रीय टीम में पहुंचे हैं। ऐसे में उनके लिए ये अच्छा लेकिन चुनौतीपूर्ण समय है। जहां क्रिकेट के सर्वोच्च स्तर पर उन्हें अपने का साबित करना है।
दिग्गज खिलाड़ियों के विकल्प तलाशना आसान नहीं
गिलक्रिस्ट ने आगे कहा, जब शेन वॉर्न ने क्रिकेट को अलविदा कहा था तब ऑस्ट्रेलियाई टीम में एक बड़ा शून्य पैदा हो गया था। क्योंकि वॉर्न जैसे स्पिनर का कोई विकल्प नहीं था। ऐसे ही जब टीम इंडिया से सचिन तेंदुलकर, राहुल द्रविड़, सौरव गांगुली और वीवीएस लक्ष्मण जैसे खिलाड़ी गए तो टीम में उनका कोई विकल्प नहीं था। ऐसे ही धोनी भी थे। उनके जैसे विकेटकीपर बल्लेबाज की जगह भर पाना आसान नहीं होगा। आपको उनके विकल्प की तलाश करने में वक्त लगेगा।
चयनकर्ताओं को रखना होगा धैर्य
गिलक्रिस्ट ने आगे कहा, ऐसे में चयनकर्ताओं को टीम चयन में एक नियमितता बनानी होगी। जिससे कि खिलाड़ियों को खुद को साबित करने और टीम में स्थापित करने का पर्याप्त वक्त मिल सके। यदि आप विकल्प की तलाश में जल्दी जल्दी बदलाव करेंगे तो खिलाड़ियों के मन में एक मनोवैज्ञानिक दबाव पैदा होगा जिसका असर उनके खेल पर भी पड़ेगा। ऐसे में वो अपना सर्वश्रेष्ठ प्रदर्शन नहीं कर सकेंगे।
गिलक्रिस्ट ने आशा जताते हुए कहा कि चयनकर्ता उन्हें खुद को स्थापित करने के लिए पर्याप्त मौका देंगे और उन्हें आगामी ऑस्ट्रेलिया दौरे पर भी जाने का मौका मिल सकेगा।
क्रिकेट/खेल की खबरें SPORTS/ CRICKET NEWS IN HINDI पर पढ़ें, देश भर की अन्य खबरों के लिए बने रहिए TIMES NOW HINDI के साथ। देश और दुनिया की सभी खबरों की ताजा अपडेट के लिए जुड़िए हमारे FACEBOOK पेज से